  Майя Бывальцева Удмуртъёслэн вашкала гуръёссыя «Чакара» фестиваль Киров улосвылысь Вятские Поляны карын 9–10 инвожое ортчоз. Со сярысь ивортэ Удмуртиысь Калыкъёслэн эшъяськон юртсылэн пресс-службаез. Кылэз, лулчеберетэз, йылолъёсты утён но азинтон вылысь радъяськись фестивале Россилэн улосвылъёсысьтыз удмурт фольклоръя коллективъёс пырисько: Удмуртиысь, Башкортостанысь, Татарстанысь, Марий Элысь, Пермь шаерысь, Свердловск, Киров, Томск улосвылъёсысь, Ханты-Мансийскысь, Санкт-Петербургысь, Москваысь, озьы ик Эстониысь. Фестиваль улсын творчествоя коллективъёслэн возьматонъёссы, удмуртъёслэн киужъёссыя мастер-классъёс, йӧскалык шудонъёс, вожвылъяськонъёс, этнодискотека но мукет ужрадъёс чакламын. Тодэ вайытом, 2017-тӥ арын «Чакара» фестиваль Татарстанысь Кукмор карын ортчиз. Фольклоръя ужрадэ 4 сюрс пала адями люкаськиз. «Камсьӧр удмуртъёслэн йӧскалык центрзы» огазеяськон кичӧлтэмъя кылдытэм «Чакара» фольклор фестиваль нырысетӥ вить аръёссэ Удмуртиын ортчылӥз. Нош 2015-тӥ арысен со пӧртэм интыосын радъяськылэ. Тегъёс: Лулчеберет Киров Удмуртия фестиваль удмуртъёс фольклор йылолъёс  